降诞颂
于邵 (Tang)
甲观画堂。绕枢神光。十月良日。降生我皇。焜殊祥兮。缵武继文。时惟圣勋。格苗戡黎。为天下君。望如云兮。苍苍海隅。达我天衢。七戎蠢狄。西歼北徂。外无虞兮。白翟遐通。嘉禾荐丰。两树连理。五云飞空。归大同兮。金阙峨峨。清晨伊何。万国筐篚。千门咏歌。歆太和兮。舜膳以甘。尧尊以酣。诞弥之朔。旬而有三。湛恩覃兮。南山于前。北辰于天。臣某献寿。维亿万年。象帝先兮。